**LIKOVNA UMETNOST 7. RAZRED**

Pozdravljeni učenci.

Upam, da ste se med vikendom malo oddahnili od računalnikov, ki se jim trenutno ne moremo izogniti pri našem delu.

Na vpogled sem prejel že veliko vaših kiparskih stvaritev. Vidim, da ste se na nalogo dobro odzvali in da svojo ustvarjalnost in kreativnost izražate v polni meri. Naloge ste se lotili resnično na zelo različne načine in tako je tudi prav.

V nadaljevanju praktičnega dela izdelave likovne naloge bodite pozorni predvsem na natančnost in trdnost spojev (lepljenje…) tam, kjer so spoji sestavnih delov kipa ter na skladje znotraj njega. Še naprej naj bo osnovno vodilo upoštevanje in kombiniranje notranjega in zunanjega kiparskega prostora, kot je navedeno v navodilih spodaj.

**KIPARSTVO**

**NOTRANJI IN ZUNANJI KIPARSKI PROSTOR**

Prostor je vse okrog nas. Prostor zajemajo predmeti, prostor je okoli predmetov in sploh v vsem in okrog vsega, kar nas obdaja.  
  
Vsak kip ima svojo **maso**, **obliko**in **površino**, ki sestavljajo kiparski prostor ali kiparski volumen. Ta je tridimenzionalen, zato ga zaznavamo s tipom. Kiparski prostor je prostor mase, za katero so značilne vbokline in izbokline (konkavne in konveksne oblike). Temu prostoru, ki ga zajema kip s svojo maso, pravimo **pozitivni kiparski prostor** (pozitivni kiparski volumen).  
  
H kiparskemu prostoru spadajo tudi poglobljeni deli kipa, odprtine in sploh vse praznine, ki obdajajo kiparsko maso. Tem praznim delom kipa pravimo **negativni kiparski prostor**(negativni kiparski volumen).

Pozitivni kiparski prostor je prostor mase, za katerega so značilne konkavne in konveksne oblike. Negativni prostor je prostor, ki obkroža pozitivni kiparski volumen, sooblikuje kiparsko delo.

**OBLIKOVANJE KIPA**

Tokrat je vaš umetniški izziv kiparska naloga. Oblikujete trodimenzionalni kip manjšega formata (mala plastika) iz poljubnih materialov. Motiv (predmet, tema umetnine) za kip določite sami. Kip je lahko predmeten (znane podobe, rastlinski, živalski, človeški motiv) ali nepredmeten (oblike v katerih ne prepoznamo podob sveta ki nas obdaja) in ga sestavite iz poljubnih oblik v čisto novo kiparsko zgradbo. **Naj kip vsebuje Pozitivni kiparski prostor in negativni kiparski prostor.** Uporabite čim bolj različne materiale (papir, plastika, les, žica, volna, alu folija, blago, steklo, kamen, karton…) in jih med seboj kombinirajte.

Kip naj bo stabilen, obhoden (dostopen, viden iz vseh strani) in zanimiv iz vseh strani.

Pustite domišljiji prosto pot. Naj bodo kiparski izdelki čim bolj nenavadni in kreativni.

Za izdelavo kipa je predviden čas tri šolske ure.

Dne 19. 4. 2020 mi pošljite na služben mail fotografijo naloge ponovno na vpogled.

Lep pozdrav.

Milan Kastelic